钦定古今图书集成/明伦汇编/氏族典/第241卷 > 张承业
## 钦定古今图书集成/明伦汇编/氏族典/第241卷 > 张承业

按《五代史张承业传》：“承业，字继元，唐僖宗时宦者也。
本姓康，幼阉，为内常侍张泰养子。晋王兵击王行瑜，
承业数往来兵间，晋王喜其为人。及昭宗为李茂贞
所迫，将出奔太原，乃先遣承业使晋以道意，因以为
河东监军。其后崔引诛宦官，宦官在外者，悉诏所在
杀之。晋王怜承业，不忍杀，匿之斛律寺。昭宗崩，乃出”
承业复为监军。晋王病且革，以庄宗属承业曰：“以亚
子累公等，承业尽心不懈，成庄宗之业。”天祐十八年，
庄宗已诺诸将即皇帝位，承业方卧病，闻之，自太原
肩舆至魏，谏曰：“不可。”庄宗不听，乃仰天大哭曰：“吾王
误老奴矣！”肩舆归太原，不食而卒，年七十七。同光元
年，赠左武卫上将军，谥曰正宪。